Diari Oficial de la Generalitat Valenciana


Sumari del DOGV 5477, del 26-03-2007 (2007/2993)

RESOLUCIÓ de 28 de febrer de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre l'Agència Estatal d'Administració Tributària i la Generalitat de la Comunitat Valenciana per a la recaptació en via executiva dels ingressos de dret públic d'esta Comunitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5477

Data del DOGV
:   26-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/2993


Data del document
:   28-02-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Economia, Hisenda i Ocupació
    * administració central
    * delegació de poders
    * cooperació administrativa
    * recaptació d'impostos

Subscrit, després de la tramitació prèvia reglamentària, entre l'Agència Estatal d'Administració Tributària i la Generalitat de la Comunitat Valenciana, el 29 de setembre de 2006, un Conveni per a la recaptació en via executiva dels ingressos de dret públic d'esta Comunitat, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 0041/2007, i que figura com a annex d'esta resolució.
València, 28 de febrer de 2007.- El director general de Relacions amb les Corts i Secretariat del Govern: Antonio V. Peral Villar.
CONVENI entre L'agència Estatal d'Administració Tributària i la Generalitat de la Comunitat Valenciana per a la recaptació en via executiva dels ingressos de dret públic d'esta comunitat.
Madrid, 29 de Setembre de 2006
Intervenen
D'una part, el senyor Carlos Ocaña i Pérez de Tudela, president de l'Agència Estatal d'Administració Tributària, en representació d'esta en virtut del que disposa l'article 103.Tres.2 de la Llei 31/1990, de 27 de desembre, i d'una altra part, el senyor Gerardo Camps Devesa, conseller d'Economia, Hisenda i Ocupació, en representació de la Generalitat de la Comunitat Valenciana.
Manifesten
1. Que la Llei Orgànica 8/1980, de 22 de setembre, de Finançament de les comunitats autònomes, modificada per la Llei Orgànica 7/2001, de 27 de desembre, atribuïx a estes la competència en matèria de recaptació dels seus tributs propis i per delegació de l'Estat la dels tributs cedits, sense perjuí, en ambdós casos, de la col·laboració que puga establir-se amb l'administració Tributària de l'Estat.
2. Que l'article 5.4 de la Llei 58/2003, de 17 de desembre, General Tributària, establix que l'Estat i les comunitats autònomes podran subscriure acords de col·laboració per a l'aplicació dels tributs.
3. Que l'article 103 de la Llei 31/1990, de 27 de desembre, de Pressupostos Generals de l'Estat per a 1991, crea l'Agència Estatal d'Administració Tributària (en endavant Agència Tributària) que és l'organització administrativa responsable, en nom i per compte de l'Estat, de l'aplicació efectiva del sistema tributari estatal i duaner, i d'aquells recursos d'altres administracions i ens públics nacionals o de les comunitats europees la gestió dels quals se li encomane per llei o per conveni.
4. Que, al seu torn, l'article 7 del Reglament General de Recaptació, aprovat pel Reial Decret 939/2005, de 29 de juliol, preveu que la recaptació de la Hisenda pública de les comunitats autònomes i dels seus organismes autònoms podrà dur-se a terme per l'Agència Estatal d'Administració Tributària quan així s'acorde per mitjà de la subscripció d'un conveni per a la recaptació.
5. Que la Generalitat de la Comunitat Valenciana i l'Agència Estatal d'Administració Tributària convenen que la recaptació en via executiva dels ingressos de dret públic gestionats per eixa Comunitat es realitze a través dels òrgans de recaptació de l'Agència Estatal d'Administració Tributària d'acord amb les bases que es fixen més avant.
En conseqüència,
Acorden
Bases
Primera. Objecte i règim jurídic
L'Agència Estatal d'Administració Tributària assumix la gestió recaptatòria executiva d'aquells recursos de dret públic de la Generalitat de la Comunitat Valenciana (en endavant Comunitat Autònoma), així com dels recursos de dret públic d'altres administracions la gestió recaptatòria dels quals haja assumit la Comunitat en virtut de llei o del conveni corresponent, quan així li ho encomane la Comunitat Autònoma.
La dita recaptació es regirà:
a) Per la Llei 58/2003, General Tributària, de 17 de desembre.
b) Per la Llei 47/2003, General Pressupostària, de 26 de novembre.
c) Pel Reglament General de Recaptació, aprovat per Reial Decret 939/2005, de 29 de juliol, així com per les altres disposicions dictades o que puguen dictar-se en el seu desplegament.
d) En general per la normativa vigent que resulte aplicable en matèria de gestió recaptatòria.
e) Per les bases d'este conveni.
Segona. Àmbit d'aplicació.
La gestió recaptatòria objecte del present conveni es realitzarà en tot el territori nacional, fent ús dels mateixos mitjans d'informació i procediments tècnics que els utilitzats per a la recaptació executiva dels drets de l'Estat i els seus organismes autònoms
Així mateix, en els termes i en les condicions fixats per la Directriu 76/308/CEE, en el Reial Decret 704/2002, de 19 de juliol, pel qual s'incorporen les modificacions de determinades directrius comunitàries sobre assistència mútua en matèria de recaptació, així com en la seua normativa de desplegament, la gestió recaptatòria podrà estendre's als altres estats membres de la Unió Europea.
Tercera. Funcions de l'Agència Tributària i de la Comunitat Autònoma.
1. Correspon a la Comunitat Autònoma:
a) Resoldre els recursos i les incidències relacionades amb les liquidacions dels deutes a recaptar.
b) Expedir les provisions de constrenyiment i resoldre els recursos de reposició interposats contra estes, així com tramitar i resoldre les sol·licituds de suspensió de l'acte impugnat, informant d'això a l'Agència Tributària amb indicació, si és el cas, de la garantia aportada.
c) Acordar la declaració de crèdits incobrables, de conformitat amb l'article 173 de la Llei General Tributària a proposta de l'Agència Tributària.
d) Liquidar els interessos de demora pels dèbits recaptats en via de constrenyiment, excepte en els casos establits en els articles 53.1 i 53. 2 i 72.4.b), c) i d), ambdós del Reglament General de Recaptació, en els quals correspondrà a l'Agència Tributària practicar la dita liquidació.
2. Correspon a l'Agència Tributària:
a) Les actuacions del procediment de constrenyiment no mencionades en el punt 1 anterior.
b) Resoldre les sol·licituds d'ajornament i fraccionament en període executiu amb els mateixos criteris temporals i quantitatius que s'apliquen per l'Agència Tributària per als deutes de l'Estat, sense perjuí que la Comunitat Autònoma puga demanar per a si esta funció quan ho considere oportú.
c) Resoldre les terceries que puguen promoure's en el procediment de constrenyiment.
d) Conéixer i resoldre els recursos de reposició interposats contra actes de gestió recaptatòria dictats per l'Agència Tributària en via executiva, així com tramitar i resoldre les sol·licituds de suspensió de l'acte impugnat.
e) Tramitar i resoldre les sol·licituds de suspensió del procediment de constrenyiment en les reclamacions economicoadministratives interposades contra actes dels òrgans de recaptació de l'Agència Tributària en els supòsits previstos en els articles 43 i 44 del Reglament General de Desplegament de la Llei 58/2003, de 17 de desembre, General Tributària, en matèria de revisió en via administrativa, aprovat pel Reial Decret 520/2005, de 13 de maig.
f) Traslladar al Tribunal Econòmic Administratiu competent les sol·licituds de suspensió dels actes de contingut econòmic dictades pels òrgans de recaptació de l'Agència Tributària a què es referix l'article 46 del Reglament General de Desplegament de la Llei 58/2003, de 17 de desembre, General Tributària, en matèria de revisió en via administrativa, aprovat pel Reial Decret 520/2005, de 13 de maig.
g) La defensa dels drets de cobrament relatius als recursos objecte del present conveni que es troben subjectes a procés concursal. A estos efectes, la representació i defensa en juí correspondrà als que tenen atribuïda la dita competència respecte de l'Agència Tributària, sense perjuí d'allò que s'ha assenyalat en els paràgrafs següents.
L'Agència Tributària comunicarà els recursos que hagen sigut certificats en el procés concursal a la Comunitat Autònoma, la qual podrà assumir la seua defensa si ho considera oportú.
Sense perjuí de la col·laboració específica que puga establir-se, l'Agència Tributària traslladarà a la Comunitat Autònoma qualsevol acord o conveni concursal que es propose, que puga afectar els recursos objecte del present conveni, traslladant la postura a adoptar i entenent-se la conformitat de la Comunitat Autònoma si en els deu dies següents no manifesta una altra cosa.
h) L'adopció de mesures cautelars en els termes previstos en l'article 81 de la Llei 58/2003, General Tributària.
i) L'execució de garanties conforme al que establix l'article 168 de la Llei 58/2003, General Tributària.
j) Proposar, si és el cas, a la Comunitat Autònoma, una vegada realitzades les corresponents actuacions, que dicte l'acte administratiu de derivació de responsabilitat solidària o subsidiària, quan l'Agència Tributària, en el curs del procediment de recaptació d'un deute tributari de la Comunitat Autònoma tinga coneixement d'algun dels supòsits de derivació de responsabilitat.
No obstant això, correspondrà a l'Agència Tributària la gestió recaptatòria enfront dels successors en els supòsits previstos en els articles 39 i 40 de la Llei 58/2003, General Tributària, així com la declaració de responsabilitat solidària a què es referixen els articles 42.1.b) i c) i 42.2 de la Llei 58/2003, General Tributària.
3. Millora en la gestió recaptatòria d'ambdues administracions.
Correspon a ambdues administracions promoure la implantació d'un sistema d'embargament automatitzat de devolucions tributàries estatals i de pagaments pressupostaris autonòmics que redunde en l'eficàcia recaptatòria de l'Agència Tributària i de la Comunitat Autònoma, en relació amb els que siguen deutors en fase d'embargament de cada una de les administracions.
Així mateix ambdues administracions promouran l'ús de mitjans telemàtics per a la realització dels intercanvis d'informació que hagen de tindre lloc com a conseqüència de les actuacions previstes en este conveni.
Igualment es promourà el desenrotllament dels mitjans informàtics que permeten l'accés pels òrgans de la Comunitat Autònoma a les aplicacions corporatives de l'Agència Tributària als únics efectes de consulta de la situació dels deutes tramesos en gestió de cobrament.
4. Coordinació entre administracions.
Les actuacions realitzades pels interessats o els documents presentats per estos enfront dels òrgans d'ambdues administracions, seran admesos per l'òrgan receptor i comunicats o tramesos a l'òrgan competent.
Quarta. Procediment.
1. Iniciació de l'activitat recaptatòria.
Una vegada vençuts els terminis d'ingrés en període voluntari, sense haver-se satisfet els deutes, l'òrgan competent de la Comunitat Autònoma expedirà la corresponent provisió de constrenyiment, conforme establix l'article 167.1 de la Llei 58/2003, General Tributària, que contindrà com a mínim les dades que s'especifiquen en l'article 70.2 del Reglament General de Recaptació, aprovat pel Reial Decret 939/2005, de 29 de juliol.
A fi de complir el que disposen els articles 167.1 i 212 de la Llei 58/2003, General Tributària, la Comunitat Autònoma especificarà en cada enviament:
- Els deutes que consistisquen en una sanció, així com el termini de prescripció de les no tributàries.
- Els deutes que hagen sigut objecte de recurs i este es trobe pendent de resoldre.
La unitat administrativa designada a este efecte per la Comunitat Autònoma trametrà, com a màxim, una vegada al mes a l'Agència Tributària, pels mitjans que el Departament de Recaptació determine, un fitxer comprensiu dels deutes disposats de constrenyiment, la gestió dels quals s'encarregue a l'Agència Tributària en els termes del present conveni. La dita relació de deutes únicament serà utilitzada per l'Agència Tributària als efectes previstos en este conveni. Les especificacions tècniques del fitxer esmentat hauran d'ajustar-se a les establides en l'annex que s'adjunta a este conveni.
El contingut de cada enviament mensual haurà d'ajustar-se als requisits següents:
No podran trametre's deutes d'import pendent de recaptar inferior a 6 euros. Este límit s'adequarà a allò establit per als deutes de la Hisenda pública estatal pel Ministeri d'Economia i Hisenda en virtut de la previsió continguda en l'article 16 de la Llei 47/2003, de 26 de novembre, General Pressupostària.
Tampoc podran trametre's aquells deutes la provisió de constrenyiment dels quals haja sigut notificada pels Servicis de Recaptació de la Comunitat Autònoma.
Quan s'hagen constituït davant de la Comunitat Autònoma garanties de pagament dels deutes que s'envien per a la seua gestió, hauran d'omplir-se tants registres del tipus 2, especificat en l'annex I al present conveni, com garanties hi haja per a cada deute.
En tot cas, quan la Comunitat Autònoma tinga coneixement de dades complementàries que puguen facilitar la gestió de cobrament, s'especificaran en els registres tipus 3 (un per cada deute) el disseny dels quals consta en l'annex I del present conveni.
Igualment la Comunitat Autònoma especificarà en els registres tipus 4 de l'annex I (un per a cada deute):
- Denominació de l'òrgan que ha dictat la provisió de constrenyiment.
- Recursos de possible interposició.
- Òrgans competents per a entendre dels recursos anteriors.
- Termini de prescripció dels deutes no tributaris que consistisquen en una sanció.
2. Càrrec de valors.
Abans de la seua acceptació, el fitxer informàtic serà sotmés a validació pels servicis corresponents del Departament d'Informàtica Tributària.
L'Agència Tributària informarà dels resultats de la validació i de la distribució dels deutes a les diferents delegacions en funció dels domicilis fiscals dels deutors per mitjà del fitxer que es definix en l'annex II d'este conveni.
En el cas que les dades consignades siguen incorrectes, la Comunitat Autònoma serà responsable dels efectes que puguen produir-se per la dita causa sempre que estos efectes siguen conseqüència d'error atribuïble a la mateixa Comunitat Autònoma.
3. Ajornaments i fraccionaments.
Les sol·licituds d'ajornament o fraccionament de deutes hauran de presentar-se pels obligats al pagament en la Dependència de Recaptació de les Delegacions de l'Agència o en les Unitats de Recaptació de les Administracions de l'Agència on s'estiga gestionant el deute.
Quan les sol·licituds d'ajornament es presenten davant de la Comunitat Autònoma, estes seran trameses a les Dependències de Recaptació o Unitats de Recaptació assenyalades en el paràgraf anterior, en un termini màxim de deu dies des de la presentació de la sol·licitud.
Quan, d'acord amb el que disposa la base rercera.2.b), la Comunitat Autònoma reclame per a si la resolució d'alguna de les sol·licituds d'ajornament o fraccionament, s'entendrà conclosa la gestió recaptatòria per part de l'Agència Tributària. En cas d'incompliment de l'acord d'ajornament o fraccionament, quan així ho sol·licite la Comunitat Autònoma, l'Agència Tributària continuarà la gestió recaptatòria executiva d'estos deutes.
4. Suspensió del procediment
La suspensió del procediment per la interposició de recursos i reclamacions, es produirà en els mateixos casos i condicions que per als deutes de la Hisenda pública estatal
Si una vegada tramesos els deutes, la Comunitat Autònoma notifica als òrgans de Recaptació de l'Agència Tributària la suspensió del procediment de constrenyiment, la gestió recaptatòria executiva en relació amb estos s'entendrà conclosa. Per continuar-la caldrà ajustar-se al que disposa la resolució o sentència que haja resolt el recurs o reclamació que haja motivat la suspensió de l'acte impugnat.
5. Ingressos.
El cobrament dels deutes objecte del present conveni, només podrà realitzar-se pels òrgans de recaptació de l'Agència Tributària a través de les seues entitats col·laboradores o, si és el cas, les entitats que presten el servici de caixa en les Delegacions i Administracions de l'Agència Tributària, pels mitjans i procediments establits per a la recaptació executiva.
Si es produïx el cobrament per part de la Comunitat Autònoma d'algun dret per al qual s'haja iniciat el procediment executiu, haurà de trametre's a l'òrgan recaptador certificació acreditativa, amb descàrrec de la part certificada. En este cas, el procediment continuarà per l'import pendent, si n'hi ha, de deute principal, recàrrec de constrenyiment i costes produïdes.
6. Modificació del recàrrec de constrenyiment.
Quan en la provisió de constrenyiment s'haja liquidat el recàrrec de constrenyiment ordinari, i corresponga aplicar el recàrrec executiu d'acord amb el que preveu l'article 28 de la Llei General Tributària, els òrgans de recaptació de l'Agència Tributària procediran a reduir el recàrrec inicialment liquidat. Les dates que es produïsquen com a conseqüència de la dita reducció no generaran el cost del servici establit en la base cinquena del present conveni.
Així mateix, quan en la provisió de constrenyiment s'haja liquidat el recàrrec de constrenyiment ordinari, i corresponga aplicar el recàrrec de constrenyiment reduït d'acord amb el que preveu l'article 28 de la Llei General Tributària, els òrgans de recaptació de l'Agència Tributària procediran a reduir el recàrrec inicialment liquidat. Les dates que es produïsquen com a conseqüència de la dita reducció no generaran el cost del servici establit en la base cinquena del present conveni.
7. Devolució d'ingressos indeguts.
L'Agència Tributària practicarà en tot cas les devolucions d'ingressos indeguts corresponents als deutes enviats en gestió de cobrament, sense perjuí que l'acord que reconega el dret a la devolució siga dictat per l'òrgan competent de la Comunitat Autònoma en els supòsits en què este dret siga conseqüència d'una autoliquidació presentada davant de l'administració autonòmica o d'un acte dictat per esta.
L'Agència Tributària trametrà mensualment a la Comunitat Autònoma la informació corresponent a les devolucions practicades segons es preveu en el paràgraf anterior, d'acord amb les especificacions tècniques recollides en l'annex IV d'este conveni.
8. Reembors del cost de les garanties.
L'Agència Tributària practicarà el reemborst del cost de les garanties constituïdes davant de la mateixa Agència Tributària per a obtindre la suspensió de l'execució d'un acte o per a ajornar o fraccionar el pagament d'un deute enviat en gestió de cobrament, sense perjuí que, de conformitat amb l'article 75 del Reglament general de Desplegament de la Llei 58/2003, de 17 de desembre, General Tributària, en matèria de revisió en via administrativa, aprovat pel Reial Decret 520/2005, de 13 de maig, l'acord de reemborst es dicte per l'òrgan corresponent de la Comunitat Autònoma.
L'Agència Tributària trametrà mensualment a la Comunitat Autònoma la informació corresponent als reemborsos del cost de les garanties practicats segons es preveu en el paràgraf anterior, d'acord amb les especificacions tècniques recollides en l'annex V d'este conveni.
9. Alienació de béns i drets
Als efectes de complir el que disposa l'article 172.3 de la Llei 58/2003, General Tributària, la Comunitat Autònoma comunicarà a la Dependència de Recaptació de l'Agència Tributària que estiga gestionant el deute, si l'acte de liquidació d'este és ferm.
No obstant això, amb caràcter previ a l'acord d'alienació dels béns embargats, l'Agència Tributària podrà sol·licitar a la Comunitat Autònoma informació sobre la fermesa o no del deute, i esta haurà de contestar en el termini d'un mes.
10. Adjudicació de béns a la Comunitat Autònoma.
Quan en el procediment d'alienació, algun dels béns embargats o aportats en garantia no s'haja adjudicat, la Comunitat Autònoma podrà adjudicar-se els dits béns en els termes establits en el Reglament General de Recaptació, aprovat pel Reial Decret 939/2005, de 29 de juliol, per a l'adjudicació de béns a l'Estat, amb les particularitats següents:
1a. L'òrgan de recaptació de l'Agència Tributària oferirà a la Comunitat Autònoma l'adjudicació, indicant si hi ha càrregues o gravàmens preferents al dret d'esta, el seu import i el valor en què han de ser adjudicats els béns.
2a. La Comunitat Autònoma haurà de comunicar la resolució adoptada a l'òrgan de recaptació com a màxim en el termini d'un mes. S'entendrà no acceptada l'adjudicació una vegada transcorregut este termini sense contestació expressa.
11. Costes del procediment.
Tenen la consideració de costes del procediment de constrenyiment, aquelles despeses que s'originen amb ocasió de l'actuació recaptatòria, especificades en el Reglament General de Recaptació.
Les costes en què haja incorregut, que no puguen ser cobrades als deutors, aniran a càrrec de la Comunitat Autònoma, minorant l'import que se li ha de transferir en la liquidació mensual. Els justificants de les costes s'inclouran en els expedients a què fa referència la base sisena.1, i la Comunitat Autònoma podrà sol·licitar aclariment si, al seu parer, no estigueren prou justificades.
12. Col·laboració i informació addicional de la Comunitat Autònoma
Per a gestionar la recaptació dels drets econòmics a què es referix el present Conveni, els òrgans de recaptació sol·licitaran, si és necessari, la col·laboració de l'òrgan competent de la Comunitat Autònoma. A estos efectes se sol·licitarà informació sobre els béns i drets que puga conéixer la Comunitat Autònoma per a portar a bon terme la recaptació dels deutes.
13. Dates.
Els òrgans de recaptació dataran els deutes constrets per algun dels motius establits en la legislació vigent, així com pel que disposen les bases d'este conveni.
En particular dataran els deutes que es troben en la mateixa situació que aquells a què es referix l'Ordre HAC/2816/2002, de 5 de novembre, per la qual es desplega l'article 41.3 del Text Refós de la Llei General Pressupostària, actual article 16 de la Llei 47/2003, General Pressupostària, en relació amb determinats recursos de dret públic recaptats per l'Agència Estatal d'Administració Tributària. Estes dates no meritaran cap cost.
Així mateix, a sol·licitud de l'òrgan competent de la Comunitat Autònoma, es dataran aquells deutes respecte dels quals es vaja a procedir al seu pagament en espècie davant dels òrgans de la mateixa administració autonòmica.
La justificació de les dates per insolvència es realitzarà en els mateixos termes que per a les de l'Estat i a la vista, si és el cas, de la informació addicional que haja subministrat la Comunitat Autònoma en aplicació d'allò que s'ha convingut en el punt anterior. A este efecte, els òrgans competents de l'Agència Tributària trametran els certificats de deutors fallits. Quan com a conseqüència de la interposició de recursos o reclamacions o la tramitació d'expedients de derivació de responsabilitat la Comunitat Autònoma requerisca informació addicional de les dates per insolvència, podrà sol·licitar còpia de la documentació que figure en l'expedient administratiu. La dita informació addicional li serà facilitada pels òrgans de recaptació de l'Agència Tributària, limitant-se a allò que s'ha relacionat amb els deutes gestionats per la Comunitat Autònoma.
En el cas que la Comunitat Autònoma tinga, posteriorment, coneixement de dades que no s'hagen utilitzat en la gestió del deute datat per insolvència que permeta la realització del dret, en donarà compte a l'Agència Tributària, adjuntant informació justificativa de la nova situació del deute perquè es procedisca a la seua rehabilitació.
Cinquena. Cost del servici
1. El cost global que ha de pagar mensualment per la Comunitat Autònoma a l'Agència Tributària es determinarà per suma algebraica dels imports resultants de la quantificació dels factors següents:
a) Cost per inici de la gestió
Es fixa en 3 euros per cada deute incorporat al SIR una vegada conclòs el procés de validació.
b) Cost per gestió realitzada
Es determina en funció de la data de cancel·lació o data i segons la seua naturalesa, aplicant el barem següent:Així mateix els ingressos corresponents a interessos de demora meritaran un 6%, ja es deriven d'ajornaments o fraccionaments o d'actuacions d'embargaments.
c) Actuacions sense cost del servici
No generen cost les actuacions següents:
Les cancel·lacions derivades d'allò que s'ha disposat pel Ministeri d'Economia i Hisenda en virtut de la previsió continguda en l'article 16 de la Llei 47/2003, de 26 de novembre, General Pressupostària.
Les actuacions de conclusió de la gestió recaptatòria en els supòsits en què la Comunitat Autònoma demane per a si la resolució de les sol·licituds d'ajornament i fraccionament, d'acord amb el que preveu la base quarta.3.
Les actuacions de conclusió de la gestió recaptatòria en els supòsits en què la Comunitat Autònoma acorde la suspensió dels deutes ja tramesos en gestió de cobrament a l'Agència Tributària, d'acord amb el que preveu la base quarta.4.
Les cancel·lacions per regularització del recàrrec de constrenyiment al 5% o al 10% en aplicació del que disposa l'article 28 de la Llei 58/2003, General Tributària.
d) Minoracions del cost del servici
Quan es realitzen pels òrgans de recaptació de l'AEAT actuacions de rectificació (reactivació de deutes) s'originarà una reducció del cost meritat per la cancel·lació errònia.
Així mateix quan es produïsca una rehabilitació de deute, siga quin siga el termini transcorregut des de la cancel·lació per insolvència fins a la rehabilitació, s'originarà la minoració del cost originat per l'anterior data per insolvència.
2. El cost global convingut conforme als apartats anteriors podrà ser revisat anualment de mutu acord.
Sisena. Liquidacions i transferències de fons a la Comunitat Autònoma.
1. Liquidacions.
Es practicarà cada mes liquidació dels imports recaptats en el mes anterior.
Del total computat com a ingrés, es descomptaran:
a) Les devolucions d'ingressos indeguts practicades d'acord amb el que preveu la base quarta.7 del present conveni
b) El reembors del cost de les garanties practicat d'acord amb el que preveu la base quarta.8 del present conveni, en els supòsits en què l'acte la suspensió o ajornament dels quals va motivar l'aportació de la garantia haja sigut dictat per la Comunitat Autònoma.
c) El cost de servici previst en la base cinquena del present conveni.
d) Les costes meritades que hagen sigut d'impossible imputació als deutors.
Acompanyant a esta liquidació el Departament de Recaptació enviarà a la Comunitat Autònoma el detall dels moviments dels seus deutes.
2. Transferència de fons.
Els imports mensuals resultants a favor de la Comunitat Autònoma seran transferits al compte bancari que amb esta finalitat haja designat esta. En els casos en què, practicada la liquidació, resulte deutora la Comunitat Autònoma, es compensarà l'import en successives liquidacions mensuals, excepte quan es tracte de la liquidació del mes de desembre, i en este cas es requerirà a la Comunitat Autònoma perquè efectue el seu pagament per mitjà de transferència al compte que s'indique per l'Agència Tributària.
Setena. Informació a la Comunitat Autònoma.
El Departament de Recaptació enviarà a la Comunitat Autònoma informació de la gestió recaptatòria a què es referix el present conveni amb la periodicitat següent:
- Mensualment el detall de moviments de deutes segons preveu la base sisena.1, segons les especificacions establides en l'annex III.
- Mensualment el detall dels ajornaments/fraccionaments sol·licitats i concedits, segons les especificacions establides en l'annex VI.
- Mensualment el reembors del cost de les garanties, segons les especificacions establides en l'annex V.
- Mensualment la relació individualitzada dels deutes pendents al final de cada mes, segons les especificacions establides en l'annex VII.
- Semestralment estadística de la gestió realitzada.
Vuitena. Modificació requisits enviament de deutes.
En la mesura que els desenrotllaments de la informació corporativa de l'Agència Tributària així ho permeten, esta proposarà a la Comunitat Autònoma la modificació de la base quarta del present conveni, de manera que la Comunitat puga trametre deutes per a la seua gestió de cobrament respecte dels quals haja pogut notificar la provisió de constrenyiment.
Novena. Vigència del Conveni.
El present Conveni tindrà vigència des del dia 1 d'octubre del 2006 fins al 31 de desembre del 2007. Al terme d'este període s'entendrà tàcitament prorrogat per terminis anuals successius, excepte denúncia expressa amb sis mesos d'antelació a la data del seu venciment, com a mínim. Este termini no serà preceptiu en el cas que es produïsquen modificacions normatives que no s'ajusten a les bases del conveni.
Desena. Deutes actualment en gestió de cobrament.
Les condicions establides en les bases anteriors s'aplicaran des de la data d'entrada en vigor d'este conveni als deutes la gestió recaptatòria executiva dels quals es va encarregar a l'Agència Tributària en virtut del conveni subscrit amb la Comunitat Autònoma el 14 de maig de 1999, així com a les actuacions que de la dita gestió puguen derivar-se.
Sense perjuí d'això, no s'aplicarà el que establix la base cinquena.1.a) als deutes la gestió recaptatòria dels quals s'haja iniciat per l'Agència Tributària en la data d'entrada en vigor d'este conveni.
Onzena. Finançament. Comunitat Autònoma de València.
La Comunitat Autònoma farà front als compromisos de despeses derivats de les obligacions assumides en el present conveni a càrrec del capítol 2 dels pressupostos de la Generalitat de la Comunitat Valenciana, Secció 06 "Economia, Hisenda i Ocupació", Servici 02 "Secretaria Autonòmica d'Economia i Pressupostos", Programa 613.10 "Direcció General de Tributs", del capítol 2, classificació econòmica 227 "Treballs realitzats per altres empreses i professionals".
En prova de conformitat, ambdues parts el firmen en dos exemplars en la data i lloc indicats en l'encapçalament.
El President de l'AEAT
Carlos Ocaña y Pérez de Tudela
El Conseller d'Economia, Hisenda i Ocupació
Gerardo Camps Devesa